Της Μαρίας Νταλιάνη

Ανατριχιαστικούς διαλόγους μεταξύ της τέως εισαγγελέως Διαφθοράς Ελένης Ράικου και του πρώην αναπληρωτή υπουργού Δικαιοσύνης Δ. Παπαγγελόπουλου περιλαμβάνει, σύμφωνα με πληροφορίες, η δικογραφία με την κατάθεσή της η οποίας διαβιβάστηκε στην Βουλή.

Η τέως εισαγγελέας Διαφθοράς στην κατάθεσή της αναφέρεται στις πιέσεις που δέχτηκε από τον πρώην υπουργό, τον οποίο ονοματίζει ως "Ρασπούτιν", ενώ η μαρτυρία της προσθέτει στοιχεία σε αυτά που κατάθεσε ήδη ο αντεισαγγελέας του Αρείου Πάγου Ιωάννης Αγγελής. Από την κατάθεση προκύπτει πως οι πιέσεις αφορούσαν την παραπομπή του πρώην υπηρεσιακού Πρωθυπουργού Παναγιώτη Πικραμμένου. Αίσθηση δημιουργούν οι αναφορές Ράικου για τον ρόλο που έπαιξαν και δημοσιογράφοι στην υπόθεση. Μάλιστα η κ. Ράικου αναφέρεται σε τηλεφωνική επικοινωνία που είχε με τον κ. Παπαγγελόπουλο, αφού είχε προηγηθεί στο γραφείο της επίσκεψη της δημοσιογράφου Γιάννας Παπαδάκου.

Οι διάλογοι-φωτιά

- "Στείλτα εσύ και θα αναλάβουν άλλοι μετά" φέρεται πως απάντησε ο τέως αναπληρωτής υπουργός Δικαιοσύνης, με την κ. Ράικου να επιμένει ότι δεν πρόκειται να το πράξει, καθώς είναι "άλλης Σχολής και δεν τα κάνει αυτά".

- "Μείνε με τη Σχολή και θα δεις" φέρεται να της απάντησε ο τέως υπουργός Δικαιοσύνης και της έκλεισε το τηλέφωνο.

Η κ. Ράικου αναφέρει στην κατάθεσή της τα εξής: "Τον Φεβρουάριο του 2017 και ενώ ερευνούσαμε μεταξύ άλλων και την Novartis με επισκέφθηκε η δημοσιογράφος Γιάννα Παπαδάκου την οποία γνώριζα και η οποία επαίρονταν ότι έχει πολλά χρόνια σχέση με τον αναπληρωτή υπουργό Δικαιοσύνης Δημήτρη Παπαγγελόπουλο και ήθελε να πληροφορηθεί για την έρευνα αυτή. Με ρώτησε αν υπάρχουν στοιχεία για πολιτικά πρόσωπα και μου έκανε εντύπωση γιατί δεν με είχε ρωτήσει κανείς άλλος δημοσιογράφος. Στην αρνητική μου απάντηση εκείνη μου αντέτεινε με επιθετικό ύφος ότι υπάρχει εμπλοκή πολιτικών προσώπων και απόρησε που το αγνοούσα.

Λίγες ημέρες αργότερα, περί τα τέλη Φεβρουαρίου 2017, δέχθηκα τηλεφώνημα στο τηλέφωνο της υπηρεσίας από τον προαναφερόμενο αναπληρωτή υπουργό ο οποίος με ρώτησε το ίδιο ακριβώς πράγμα (με την κυρία Παπαδάκου), δηλαδή τι γίνεται με την υπόθεση αυτή και αν υπάρχει εμπλοκή πολιτικών προσώπων. Του απάντησα ότι η έρευνα είναι στην αρχή και δεν υπήρχε κανένα στοιχείο.

Αρχές Μαρτίου 2017 και πάλι με επισκέφθηκε η Παπαδάκου και αυτή τη φορά (πάλι) την ενδιέφερε τι έχω κάνει με τα πολιτικά πρόσωπα.

Και όταν της είπα ότι δεν καταλαβαίνω γιατί επιμένει αφού είπα πριν λίγο καιρό ότι δεν υπάρχει εμπλοκή για πολιτικά πρόσωπα, γιατί έχει κολλήσει σε αυτό, αυτή εκνευρίστηκε και μου είπε: "Τα στοιχεία για τον Βενιζέλο και τον Πικραμμένο τι τα έχεις κάνει; Δεν σου είναι αρκετά;".

Έκπληκτη της ζήτησα εξηγήσεις τι εννοούσε και εκείνη άρχισε να μου λέει ότι "ο Ευάγγελος Βενιζέλος είχε εξωχώρια εταιρεία με τον επιχειρηματία Παναγιωτάκη η οποία έπαιρνε χρήματα από τη Novartis για τον ίδιο αλλά και για να μοιράζει και σε άλλους πολιτικούς και ότι για τον Παναγιώτη Πικραμμένο υπήρχε βίντεο που τον έδειχνε να τα παίρνει πεντακάθαρα". Της είπα ότι πρώτη φορά ακούω τέτοια πράγματα. Την προέτρεψα αν πράγματι η ίδια ή οποιοσδήποτε άλλος είχε τέτοια στοιχεία να τα προσκομίσουν ή να μας υποδείξουν ποιος τα έχει. Εκείνη μου είπε "φεύγω πάω να βρω τα στοιχεία και θα επανέλθω". Της απάντησα "σήμερα σε περιμένω". Το μεσημέρι της ίδιας ημέρας την πήρα τηλέφωνο αλλά μου είπε ότι ακόμα δεν τα έχει βρει αλλά μέχρι αύριο θα τα έχει βρει σίγουρα.

Τελικά η ίδια δεν εμφανίστηκε ποτέ ίσως φοβούμενη μήπως της πάρω κατάθεση. Επιπλέον δεν προσκομίστηκε ποτέ και τίποτα από κανέναν.

Λίγες μέρες αργότερα μου τηλεφωνεί και πάλι στο τηλέφωνο του γραφείου ο προαναφερόμενος αναπληρωτής υπουργός Δικαιοσύνης, την φωνή του οποίου αναγνώρισα, λέγοντάς μου με επιτακτικό ύψος "ακόμα δεν έστειλες τη δικογραφία της Novartis στην Βουλή" και του απάντησα: "Υπουργέ εγώ χωρίς στοιχεία δεν διώκω κανέναν".

Αυτός τότε μου είπε με θυμό:

"Έχεις και παραέχεις. Στείλε την και για τα παρακάτω θα φροντίσουν άλλοι".

Όταν δε του είπα "δεν είμαι αυτής της Σχολής" μου απάντησε "κάτσε τότε και θα δεις αν θα σου βγει σε καλό η Σχολή σου".

Στην κατάθεσή της η Ελένη Ράικου, υποστηρίζει πως: "κατάλαβα ότι πίσω από όλα αυτά είναι ο γνωστός για τις Ρασπουτινικές μεθόδους του, ο αναπληρωτής υπουργός Δικαιοσύνης κ. Παπαγγελόπουλος. Είναι γνωστή η σχέση του με την Ελένη Τουλουπάκη και ο τρόπος που λειτουργούσαν μεταξύ τους. Είναι όπως την περιέγραψε ο αντεισαγγελέας κ. Ιωάννης Αγγελής. Ο ίδιος ο Δημήτρης Παπαγγελόπουλος, όταν επαιρόταν για τον τρόπο που μεθοδεύει καταστάσεις, ώστε να παγιδεύει όσους του στέκονταν εμπόδιο, αυτοαποκαλούταν "Ρασπούτιν". Έλεγε: "Όσοι με ξέρουν καλά έτσι με αποκαλούν". Γι' αυτό και τον αποκαλούσαν έτσι, εκτός από εμένα, η κυρία Κωνσταντοπούλου, πρωθυπουργοί".

Η κ. Ράικου στην κατάθεσή της εξηγεί ότι παραιτήθηκε από την θέση της όταν "το σύστημα Ρασπούτιν εξαπέλυσε κυνηγητό εναντίον της με πειθαρχικές διώξεις με μάρτυρες κατηγορίας άλλοτε την αντεισαγγελέα Τουλουπάκη η οποία είχε αναλάβει να εκτελέσει συμβόλαιο ηθικής μου εξόντωσης και άλλοτε την πρόεδρο πρωτοδικών Ζαμανίκα".

Ενώ υπογραμμίζει πως "στόχος του μηχανισμού Ρασπούτιν ήταν να απομακρυνθεί από την υπόθεση και να αναλάβει η κυρία Τουλουπάκη ως πιο "αποτελεσματική".

Διαβάστε ακόμη:

- Ελ. Τουλουπάκη: "Προσβλητικές οι αναφορές της κας Ράικου - Εγώ μιλάω με ταυτότητα κι όχι μέσω κύκλων…"